KOMISIJAS ĪSTENOŠANAS REGULA (ES) 2023/199

(2023. gada 30. janvāris),

ar ko saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū apstiprina zemas kaitīguma pakāpes darbīgo vielu Trichoderma atroviride AT10 un groza Komisijas Īstenošanas regulu (ES) Nr. 540/2011

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes Regulu (EK) Nr. 1107/2009 (2009. gada 21. oktobris) par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (1), un jo īpaši tās 13. panta 2. punktu saistībā ar tās 22. panta 1. punktu,

tā kā:

(1) Francija 2018. gada 30. oktobrī saskaņā ar Regulas (EK) Nr. 1107/2009 7. panta 1. punktu saņēma uzņēmuma “Agrotecnologías Naturales S.L.” pieteikumu, kurā lūgts apstiprināt darbīgo vielu Trichoderma atroviride AT10.

(2) Saskaņā ar Regulas (EK) Nr. 1107/2009 9. panta 3. punktu Francija kā ziņotāja dalībvalsts 2019. gada 15. februārī pieteikuma iesniedzējam, pārējām dalībvalstīm, Komisijai un Eiropas Pārtikas nekaitīguma iestādei (“Iestāde”) paziņoja, ka pieteikums ir pieņemams.

(3) 2020. gada 18. septembrī ziņotāja dalībvalsts Komisijai projekta veidā iesniedza novērtējuma ziņojumu par to, vai ir gaidāms, ka minētā darbīgā viela atbildīs Regulas (EK) Nr. 1107/2009 4. pantā noteiktajiem apstiprināšanas kritērijiem, un projekta kopiju nosūtīja Iestādei.

(4) Iestāde saskaņā ar Regulas (EK) Nr. 1107/2009 12. panta 1. punktu novērtējuma ziņojuma projektu nosūtīja pieteikuma iesniedzējam un pārējām dalībvalstīm.

(5) Saskaņā ar Regulas (EK) Nr. 1107/2009 12. panta 3. punktu tā pieprasīja, lai pieteikuma iesniedzējs dalībvalstīm, Komisijai un Iestādei iesniegtu papildu informāciju.

(6) Papildu informācijas novērtējumu ziņotāja dalībvalsts Iestādei iesniedza kā atjauninātu novērtējuma ziņojuma projektu.

(7) Iestāde 2022. gada 20. janvārī pieteikuma iesniedzējam, dalībvalstīm un Komisijai darīja zināmu secinājumu (2) par to, vai ir gaidāms, ka darbīgā viela Trichoderma atroviride AT10 atbildīs Regulas (EK) Nr. 1107/2009 4. pantā noteiktajiem apstiprināšanas kritērijiem. Secinājumu Iestāde publiskoja.

(8) 2022. gada 14. jūlijā Komisija Augu, dzīvnieku, pārtikas aprites un dzīvnieku barības pastāvīgajai komitejai iesniedza pārskata ziņojumu par Trichoderma atroviride AT10 un šīs regulas projektu.

(9) Komisija aicināja pieteikuma iesniedzēju iesniegt komentārus par pārskata ziņojumu. Pieteikuma iesniedzējs komentārus iesniedza, un tie tika rūpīgi izskatīti.

(10) Par vismaz viena šo darbīgo vielu saturoša augu aizsardzības līdzekļa vienu reprezentatīvu lietojumu, kas tika pārbaudīts un detalizēts pārskata ziņojumā, ir konstatēts, ka Regulas (EK) Nr. 1107/2009 4. pantā noteiktie apstiprināšanas kritēriji ir izpildīti.

(11) Turklāt Komisija uzskata, ka atbilstoši Regulas (EK) Nr. 1107/2009 22. pantam Trichoderma atroviride AT10 ir zema riska darbīgā viela. Trichoderma atroviride AT10 nav mikroorganisms, kas izraisa bažas, un tā atbilst Regulas (EK) Nr. 1107/2009 II pielikuma 5.2. punkta nosacījumiem.

(12) Tāpēc ir lietderīgi Trichoderma atroviride AT10 apstiprināt par zema riska darbīgo vielu.

(13) Saskaņā ar Regulas (EK) Nr. 1107/2009 13. panta 2. punktu saistībā ar tās 6. pantu un ņemot vērā pašreizējās zinātnes un tehnikas atziņas, ir jāparedz daži nosacījumi.

(14) Tāpēc saskaņā ar Regulas (EK) Nr. 1107/2009 13. panta 4. punktu saistībā ar tās 22. panta 2. punktu Komisijas Īstenošanas regula (ES) Nr. 540/2011 (3) būtu attiecīgi jāgroza.

(15) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants Darbīgās vielas apstiprināšana Darbīgo vielu Trichoderma atroviride AT10 apstiprina ar nosacījumu, ka tiek ievēroti šīs regulas I pielikumā izklāstītie nosacījumi.

2. pants Grozījumi Īstenošanas regulā (ES) Nr. 540/2011 Īstenošanas regulas (ES) Nr. 540/2011 pielikumu groza saskaņā ar šīs regulas II pielikumu.

3. pants Stāšanās spēkā Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2023. gada 30. janvārī Komisijas vārdā – priekšsēdētāja Ursula VON DER LEYEN

(1) OV L 309, 24.11.2009., 1. lpp.

(2) Conclusion on the peer review of the pesticide risk assessment of the active substance Trichoderma atroviride strain AT10, https://efsa.onlinelibrary.wiley.com/doi/full/10.2903/j.efsa.2022, 7200. EFSA Journal 2022; 7200. DOI: 10.2903/j.efsa.2022, 7200.

(3) Komisijas Īstenošanas regula (ES) Nr. 540/2011 (2011. gada 25. maijs), ar ko īsteno Eiropas Parlamenta un Padomes Regulu (EK) Nr. 1107/2009 attiecībā uz darbīgo vielu sarakstu (OV L 153, 11.6.2011., 1. lpp.).